《游桐君山用萨天锡原韵》
清代·金志章

桐庐江水见底清，桐君山色青绕城。仙人指桐去千载，至今草木犹知名。

我来六月火云赤，为访名山侵晓出。芒鞋竹笠紫蕉衣，潇洒行踪杂樵牧。

松风迎客如有灵，笙竽响答洪涛应。丹崖转处洞门豁，石壁袅袅垂苍藤。

危楼一凭尘怀少，欲把仙书拾瑶草。西飞海鹤不归来，岭上荒祠白云老。

作者简介：清浙江钱塘人，初名士奇，字绘卣，号江声。雍正元年举人，由内阁中书迁侍读，出为直隶口北道。工诗，与杭世骏、厉鹗齐名。性闲旷，山行终日不厌，人目为“烟霞水石间客”。有《江声草堂诗集》。